

REPUBLIKA HRVATSKA

DRŽAVNI URED ZA REVIZIJU

KLASA: 008-01/24-04/1

URBROJ: 613-01-10-24-4

Zagreb, 23. prosinca 2024.

 – za objavu, odmah –

PRIOPĆENJE ZA MEDIJE

**DOSTAVA IZVJEŠĆA HRVATSKOM SABORU**

 Državni ured za reviziju (dalje u tekstu: Ured) 23. prosinca 2024. dostavio je **Hrvatskom saboru**:

– **Objedinjeno izvješće o obavljenim** **financijskim revizijama političkih stranaka i nezavisnih zastupnika za 2023.**, u čijem su prilogu 52 pojedinačna izvješća

**– Objedinjeno izvješće o obavljenoj reviziji učinkovitosti upravljanja županijskim i lokalnim cestama na području Republike Hrvatske**, u čijem je prilogu 20 pojedinačnih izvješća

**– tri izvješća o obavljenoj financijskoj reviziji**, i to za Ministarstvo rada, mirovinskoga sustava, obitelji i socijalne politike, Ministarstvo obrane i Sportsku zajednicu Grada Pakraca

**–** te **osam izvješća o obavljenoj provjeri provedbe naloga i preporuka danih u financijskim revizijama**, i to za općine: Ližnjan, Garčin, Punitovci, Rešetari i Vrbje te trgovačka društva u vlasništvu lokalnih jedinica: PEKOM d.o.o., Krapina, EKO MOSLAVINA d.o.o., Kutina i KOMUNALAC d.o.o., Županja.

 Izvješća su istoga dana objavljena na mrežnim stranicama Ureda, [www.revizija.hr](http://www.revizija.hr), te dostavljena **Državnom odvjetništvu Republike Hrvatske**.

 Osim izvješća o obavljenoj reviziji, DORH-u su dostavljene obavijesti i dokumentacija za one subjekte koji nisu proveli naloge i preporuke u rokovima i na način naveden u planu provedbe naloga i preporuka, odnosno **za dva ministarstva, pet općina i tri trgovačka društva u vlasništvu lokalnih jedinica, 28 političkih stranaka i dva nezavisna zastupnika** te za sve subjekte za koje je Ured utvrdio nepravilnosti u poslovanju koje imaju obilježja povrede Zakona o financiranju političkih aktivnosti, izborne promidžbe i referenduma, odnosno za **31 političku stranku i tri nezavisna zastupnika.**

**I. FINANCIJSKE REVIZIJE**

Financijskim revizijama provjeravaju se **financijski izvještaji i usklađenost poslovanja s propisima i unutarnjim aktima i o tome izražavaju dva mišljenja** (mišljenje može biti bezuvjetno, uvjetno, suzdržano, nepovoljno).

 **Političke stranke i nezavisni zastupnici**

 **Financijskom revizijom za 2023.** obuhvaćeno je **47** **političkih stranaka i pet nezavisnih zastupnika**,koji su u 2023. ostvarili prihode iznad 13.272,28 eura (*100.000,00 kn*).

 **O financijskim izvještajima političkih stranaka izraženo je 35 bezuvjetnih, jedanaest uvjetnih i jedno suzdržano mišljenje, a o usklađenosti poslovanja 45 bezuvjetnih, jedno uvjetno i jedno suzdržano mišljenje.**

 **O financijskim izvještajima i usklađenosti poslovanja (pet) nezavisnih zastupnika izražena su bezuvjetna mišljenja.**

 Ciljevi revizije bili su provjeriti:

 – istinitost i vjerodostojnost financijskih izvještaja

– primjenu zakona i drugih propisa u vezi s organizacijom i financijsko-

 -računovodstvenim poslovanjem

– pravilnost stjecanja prihoda

– pravilnost ostvarenja rashoda, odnosno provjeriti jesu li financijska sredstva korištena isključivo za ostvarenje ciljeva utvrđenih programom (*političke stranke i nezavisnog zastupnika*) i statutom (*političke stranke*)

– provedbu naloga i preporuka iz prošle revizije

– pravilnost izvršenja drugih transakcija.

 Područja u kojima se najčešće pojavljuju nepravilnosti i propusti koje su utjecale na izražavanje (*uvjetnog i suzdržanog*) mišljenja su, kao i u prijašnjim revizijama, **računovodstveno poslovanje i financijski izvještaji.**

 Između ostalih (kod najvećeg broja političkih stranaka), utvrđene su sljedeće **nepravilnosti:**

* financijski izvještaji pojedinih političkih stranaka nisu u potpunosti sastavljeni na propisani način, odnosno podaci iskazani u tim financijskim izvještajima nisu točni ni istiniti, kao ni istovjetni podacima evidentiranima u poslovnim knjigama
* bilješke uz financijske izvještaje nisu potpune
* nisu ustrojene sve propisane poslovne knjige, a izravnim raščlanjivanjem stavki glavne knjige nisu osigurani potrebni podaci
* prihodi i rashodi nisu evidentirani u poslovnim knjigama ni iskazani u financijskim izvještajima na računima propisanim računskim planom za neprofitne organizacije
* poslovni događaji su u pojedinim slučajevima evidentirani bez vjerodostojne dokumentacije te se ne može potvrditi nastanak poslovnog događaja, kao ni jesu li sredstva korištena za ostvarivane ciljeva utvrđenih godišnjim programom rada i financijskim planom u skladu s odredbama Zakona o financiranju političkih aktivnosti, izborne promidžbe i referenduma
* rashodi, imovina i obveze, kao i izvanbilančni zapisi pojedinih političkih stranaka nisu evidentirani u poslovnim knjigama ni iskazani u financijskim izvještajima, a pojedini rashodi nisu u poslovnim knjigama evidentirani u trenutku nastanka poslovnog događaja
* blagajničko poslovanje kod pojedinih političkih stranaka nije vođeno uredno
* popis imovine i obveza nije u cijelosti obavljen u skladu s propisima.

Tijekom revizije provjeravaju se, između ostalog, i dobrovoljni prilozi (donacije) kao područje visokog rizika, s obzirom na to da mogu biti povezani s neetičnim postupanjem donatora. Provjerava se jesu li donatori političkih stranaka ujedno bili i dobavljači drugih subjekata za koje je Ured obavio reviziju (*ministarstvima, trgovačkim društvima, lokalnim jedinicama*) te jesu li utvrđene nepravilnosti u vezi s provođenjem postupaka javne nabave. Analizom podataka prikupljenih tijekom obavljanja revizije utvrđeno je da nije bilo nepravilnosti koje bi ukazivale na neetično ponašanje pri odabiru dobavljača – donatora političkih stranaka.

 Revizijom nezavisnih zastupnika nisu utvrđene nepravilnosti i propusti koji bi utjecali na istinitost i realnost financijskih izvještaja te usklađenost poslovanja.

Za sve utvrđene nepravilnosti i propuste dano je 192 naloga i preporuke (*političkim strankama 185, a nezavisnim zastupnicima sedam*), čija bi provedba pridonijela istinitom, pouzdanom i točnom iskazivanju prihoda, rashoda, imovine, obveza i vlastitih izvora te povećanju usklađenosti poslovanja s propisima i unutarnjim aktima, kao i učinkovitijem korištenju sredstava.

Osim toga, utvrđeno je da je, od **265 naloga i preporuka** danih u prošlim revizijama (*političkim strankama i nezavisnim zastupnicima*), **130 ili 49,0 % provedeno**, **62 ili 23,4 % je u postupku** provedbe ili djelomično provedeno, **54 ili 20,4 %** **nije provedeno**, dok (*zbog neprovođenja aktivnosti ili promijenjenih okolnosti*) **nije primjenjivo 19 ili 7,2 % naloga i preporuka.**

**Korisnici državnog proračuna**

Ured je obavio financijsku reviziju **Ministarstva obrane** te **Ministarstva rada, mirovinskoga sustava, obitelji i socijalne politike,** kojom su obuhvaćenifinancijski izvještaji i poslovanje za 2023.

Ciljevi revizija bili su:

* provjeriti istinitost i vjerodostojnost financijskih izvještaja
* provjeriti ostvarenje prihoda i primitaka te rashoda i izdataka u skladu s planiranim aktivnostima i namjenama
* provjeriti usklađenost poslovanja sa zakonima i drugim propisima koji imaju značajan utjecaj na financijsko poslovanje
* provjeriti provedbu naloga i preporuka iz prošle revizije
* te provjeriti druge aktivnosti u vezi s poslovanjem.

O financijskim izvještajima i usklađenosti poslovanja Ministarstva obrane te Ministarstva rada, mirovinskoga sustava, obitelji i socijalne politike izražena su **bezuvjetna mišljenja.**

Nepravilnosti utvrđene u područjima računovodstvenog poslovanja i imovine nisu utjecale na izražavanje mišljenja o financijskim izvještajima i usklađenosti poslovanja.

Za utvrđene nepravilnosti ovim subjektima revizije dano je ukupno **sedam naloga**.

**Neprofitna organizacija**

Revizijom neprofitne organizacije **Sportska zajednica Grada Pakraca** obuhvatili smo financijske izvještaje i poslovanje za 2023.te izrazili **uvjetna mišljenja o financijskim izvještajima i usklađenosti poslovanja** (*revizija je obavljena prvi put*).

Nepravilnosti i propusti utvrđeni su u okviru sljedećih područja: djelokrug i unutarnje ustrojstvo, sustav unutarnjih kontrola, planiranje, računovodstveno poslovanje, financijski izvještaji, rashodi te nabava *(Sportska zajednica* *nije bila obveznik javne nabave za 2023. jer ju u iznosu većem od 50,0 % nije financirao javni naručitelj niti je bila podložna upravljačkom nadzoru od strane javnog naručitelja*).

Za utvrđene nepravilnosti i propuste dano je **20 naloga i preporuka**.

**II. REVIZIJE UČINKOVITOSTI**

 Revizijama učinkovitosti **ocjenjuje se** ostvaruju li se projekti, programi i aktivnosti subjekata revizije u skladu s načelima ekonomičnosti, djelotvornosti i svrsishodnosti te ima li prostora za poboljšanja (ocjene mogu biti učinkovito; učinkovito, pri čemu su potrebna određena poboljšanja; djelomično učinkovito i neučinkovito).

**Upravljanje županijskim i lokalnim cestama na području Republike Hrvatske**

Revizijom učinkovitosti upravljanja županijskim i lokalnim cestama po pojedinim županijama na području Republike Hrvatske obuhvatili smo **županijske uprave za ceste u 20 županija**, kao ustanove za upravljanje županijskim i lokalnim cestama na području županija.

Predmet revizije bilo je **vođenje evidencija o županijskim i lokalnim cestama, financiranje upravljanja županijskim i lokalnim cestama, planiranje, građenje, rekonstrukcija i održavanje te nadzor nad upravljanjem županijskim i lokalnim cestama i informiranje javnosti.**

Ukupni rashodi županijskih uprava za ceste ostvareni su u iznosu od 154.926.470,32 eura u 2022. te 292.626.761,56 eura u 2023., od čega su se najznačajniji odnosili na građenje i održavanje županijskih i lokalnih cesta. Spomenuti rashodi (za građenje i održavanje) su u 2022. iznosili 121.451.402,26 eura, a u 2023. 249.880.060,23 eura.

Revizijom je, između ostalog, utvrđeno da:

* plan provođenja aktivnosti upisa cesta, odnosno dionica cesta u zemljišne knjige, s utvrđenim prioritetima upisa nije izrađen
* kriteriji za određivanje prioriteta prema kojima se ceste uvrštavaju u godišnji plan građenja i održavanja županijskih i lokalnih cesta nisu utvrđeni u pisanom obliku
* godišnji planovi građenja i održavanja županijskih i lokalnih cesta ne sadrže sve planirane poslove građenja i održavanja na županijskim i lokalnim cestama u skladu s odredbama Pravilnika o održavanju cesta
* godišnji izvještaji o radu uprava za ceste ne sadrže planirane i ostvarene rashode za građenje i održavanje cesta te obrazloženja za značajnija odstupanja ostvarenih radova u odnosu na plan
* angažman ophodara u obavljanju ophodarske službe bio je nedovoljan u pogledu obavljanja radova koje bi ophodar trebao obavljati, a u cilju što sigurnijeg odvijanja prometa i što bolje zaštite županijskih i lokalnih cesta i prometa na njima
* mrežne stranice ne sadrže informacije ili poveznice na mrežne stranice s informacijama u svrhu informiranja javnosti o radu uprava za ceste, u skladu s odredbama Zakona o pravu na pristup informacijama.

Ocijenjeno je da je upravljanje županijskim i lokalnim cestama na području županija u nadležnosti dvije uprave za ceste **učinkovito**, u 15 uprava za ceste **učinkovito, pri čemu su potrebna određena poboljšanja**, a u tri uprave za ceste **djelomično učinkovito**.

Za sve utvrđene nepravilnosti i propuste Ured je dao ukupno **116 naloga i preporuka**.

**III. PROVJERA PROVEDBE NALOGA I PREPORUKA** **DANIH U FINANCIJSKOJ REVIZIJI**

U okviru obavljanja revizija, za utvrđene nepravilnosti i propuste Ured subjektima revizije daje naloge i preporuke u cilju njihova otklanjanja, odnosno kako se ne bi ponavljali u daljnjem poslovanju. U skladu sa Zakonom o Državnom uredu za reviziju i Međunarodnim revizijskim standardima, provjere provedbe naloga i preporuka obavljaju se u okviru redovnih financijskih revizija i revizija usklađenosti, ali i kao **zaseban revizijski postupak**, u skladu s donesenim godišnjim programom i planom rada Ureda. Provjerava se je li subjekt revizije **proveo naloge i preporuke dane u prošlim revizijama** u rokovima i na način naveden u planu provedbe naloga i preporuka.

Provjerom provedbe naloga i preporuka danih u financijskim revizijama obavljenim za 2019., 2020. i 2021. obuhvaćeno je **pet lokalnih jedinica: općine Garčin, Ližnjan-Lisignano, Punitovci, Rešetari i Vrbje** te **3 trgovačka društva u vlasništvu lokalnih jedinica: Pekom d.o.o. Krapina, Eko Moslavina d.o.o., Kutina i Komunalac, d.o.o., Županja.**

Cilj provjere provedbe naloga i preporuka bio je provjeriti:

− jesu li lokalne jedinice i trgovačka društva proveli naloge i preporuke u rokovima i na način naveden u planu provedbe naloga i preporuka te

− jesu li o provedbi naloga i preporuka izvještavali Ured u zakonom propisanom roku.

Ovim lokalnim jedinicama i trgovačkim društvima je u financijskim revizijama dano ukupno **106 naloga i preporuka**. Svi subjekti dostavili su planove provedbe naloga i preporuka i izvještavali o njihovoj provedbi, i to u većini slučajeva u propisanom roku od 30 dana od isteka planiranog vremena provedbe.

Utvrđeno je da je, od ukupno 106 naloga i preporuka, **88 ili 83 % provedeno, 8 ili 7,6 % djelomično provedeno, 8 ili 7,6 % nije provedeno, a jedan nalog nije primjenjiv** jer nije bilo aktivnosti za koje je dan nalog, a za jedan nalog nije prošao rok za provedbu.

Provedba naloga i preporuka pridonijela je postizanju istinitosti i vjerodostojnosti podataka u financijskim izvještajima, većoj usklađenosti poslovanja sa zakonima i drugim propisima te učinkovitom i transparentnom korištenju proračunskih sredstava.

Osoba za kontakt: Josipa Maraković, načelnica odjela, adresa elektroničke pošte: josipa.marakovic@revizija.hr, broj mobitela: 095 67 02 594.

 NAČELNICA ODJELA ZA ODNOSE S JAVNOŠĆU

 Josipa Maraković, dipl. oec., univ. spec. rel. publ., v. r.

Privitak:

Izražena mišljenja i dane ocjene u izvješćima o obavljenoj reviziji dostavljenima Hrvatskom saboru 23. prosinca 2024.

**FINANCIJSKE REVIZIJE**

*(mišljenja: bezuvjetno, uvjetno, suzdržano, nepovoljno)*

| Redni broj | Naziv subjekta | Mišljenje o |
| --- | --- | --- |
| financijskim izvještajima | usklađenosti poslovanja |
|  Političke stranke |
| 1. | Akcija mladih  | uvjetno | bezuvjetno |
| 2. | Bandić Milan 365 – Stranka rada i solidarnosti u stečaju  | bezuvjetno | bezuvjetno |
| 3. | Blok za Hrvatsku  | uvjetno | bezuvjetno |
| 4. | Centar  | bezuvjetno | bezuvjetno |
| 5. | Dalija Orešković i ljudi s imenom i prezimenom  | bezuvjetno | bezuvjetno |
| 6. | Damir Bajs Nezavisna lista  | bezuvjetno | bezuvjetno |
| 7. | Demokratski HSS  | uvjetno | bezuvjetno |
| 8. | Domovinski pokret  | uvjetno | bezuvjetno |
| 9. | Dubrovačka stranka  | bezuvjetno | bezuvjetno |
| 10. | Dubrovački demokratski sabor  | bezuvjetno | bezuvjetno |
| 11. | Duspara Mirko – Nezavisna lista | bezuvjetno | bezuvjetno |
| 12. | Fokus  | bezuvjetno | bezuvjetno |
| 13. | Građansko-liberalni savez  | bezuvjetno | bezuvjetno |
| 14. | HRAST – Pokret za uspješnu Hrvatsku  | bezuvjetno | bezuvjetno |
| 15. | Hrvatska demokratska zajednica  | bezuvjetno | bezuvjetno |
| 16. | Hrvatska demokršćanska stranka  | bezuvjetno | bezuvjetno |
| 17. | Hrvatska konzervativna stranka  | bezuvjetno | bezuvjetno |
| 18. | Hrvatska narodna stranka – liberalni demokrati  | bezuvjetno | bezuvjetno |
| 19. | Hrvatska seljačka stranka  | uvjetno | bezuvjetno |
| 20. | Hrvatska socijalno-liberalna stranka  | bezuvjetno | bezuvjetno |
| 21. | Hrvatska stranka prava  | uvjetno | bezuvjetno |
| 22. | Hrvatska stranka umirovljenika  | bezuvjetno | bezuvjetno |
| 23. | Hrvatski demokratski savez Slavonije i Baranje  | bezuvjetno | bezuvjetno |
| 24. | Hrvatski suverenisti | bezuvjetno | bezuvjetno |
| 25. | Istarska stranka umirovljenika – Partito Istriano dei pensionati  | uvjetno | bezuvjetno |
| 26. | Istarski demokratski sabor  | bezuvjetno | bezuvjetno |
| 27. | Ključ Hrvatske  | suzdržano | suzdržano |
| 28. | LiPO  | bezuvjetno | bezuvjetno |
| 29. | Most  | bezuvjetno | bezuvjetno |
| 30. | Možemo! – politička platforma  | bezuvjetno | bezuvjetno |
| 31. | Narodna stranka – REFORMISTI  | bezuvjetno | bezuvjetno |
| 32. | Nezavisna lista mladih  | bezuvjetno | bezuvjetno |
| 33. | Nezavisna lista Stipe Petrina  | bezuvjetno | bezuvjetno |
| 34. | Nezavisna platforma Sjevera  | uvjetno | bezuvjetno |
| 35. | Nezavisni  | bezuvjetno | bezuvjetno |
| 36. | Nova ljevica  | bezuvjetno | bezuvjetno |
| 37. | Odlučnost i pravednost  | uvjetno | uvjetno |
| 38. | Primorsko goranski savez  | bezuvjetno | bezuvjetno |
| 39. | Radnička fronta  | bezuvjetno | bezuvjetno |
| 40. | Samostalna demokratska srpska stranka  | bezuvjetno | bezuvjetno |
| 41. | Socijaldemokratska partija Hrvatske  | bezuvjetno | bezuvjetno |
| 42. | Srđ je Grad  | bezuvjetno | bezuvjetno |
| 43. | Stjepan Kožić – nezavisna lista  | bezuvjetno | bezuvjetno |
| 44. | Stranka demokratske akcije Hrvatske  | uvjetno | bezuvjetno |
| 45. | Unija Kvarnera  | bezuvjetno | bezuvjetno |
| 46. | Zagreb je naš!  | bezuvjetno | bezuvjetno |
| 47. | Željko Kerum – Hrvatska građanska stranka  | uvjetno | bezuvjetno |
| Nezavisni zastupnici |
| 1. | Vladimir Bilek  | bezuvjetno | bezuvjetno |
| 2. | Robert Jankovics  | bezuvjetno | bezuvjetno |
| 3. | Veljko Kajtazi  | bezuvjetno | bezuvjetno |
| 4. | Ermina Lekaj Prljaskaj  | bezuvjetno | bezuvjetno |
| 5. | dr. sc. Furio Radin  | bezuvjetno | bezuvjetno |
|  Proračunski korisnici |
| 1. | Ministarstvo obrane | bezuvjetno | bezuvjetno |
| 2. | Ministarstvo rada, mirovinskoga sustava, obitelji i socijalne politike | bezuvjetno | bezuvjetno |
|  Neprofitna organizacija |
| 1. | Sportska zajednica Grada Pakraca | uvjetno | uvjetno |

**REVIZIJE UČINKOVITOSTI**

*(ocjena: učinkovito; učinkovito, pri čemu su potrebna određena poboljšanja; djelomično učinkovito i neučinkovito)*

| Redni broj | Naziv subjekta | Ocjena |
| --- | --- | --- |
|  Županijska uprava za ceste: |
| 1. | Bjelovarsko-bilogorske županije | učinkovito, pri čemu su potrebna određena poboljšanja |
| 2. | Brodsko-posavske županije | učinkovito, pri čemu su potrebna određena poboljšanja |
| 3. | Dubrovačko-neretvanske županije | djelomično učinkovito |
| 4. | Istarske županije | učinkovito, pri čemu su potrebna određena poboljšanja |
| 5. | Karlovačke županije | učinkovito, pri čemu su potrebna određena poboljšanja |
| 6. | Koprivničko-križevačke županije | učinkovito, pri čemu su potrebna određena poboljšanja |
| 7. | Krapinsko-zagorske županije | učinkovito, pri čemu su potrebna određena poboljšanja |
| 8. | Ličko-senjske županije | učinkovito, pri čemu su potrebna određena poboljšanja |
| 9. | Međimurske županije | učinkovito, pri čemu su potrebna određena poboljšanja |
| 10. | Osječko-baranjske županije | učinkovito |
| 11. | Požeško-slavonske županije | djelomično učinkovito |
| 12. | Primorsko-goranske županije | učinkovito, pri čemu su potrebna određena poboljšanja |
| 13. | Sisačko-moslavačke županije | učinkovito, pri čemu su potrebna određena poboljšanja |
| 14. | Splitsko-dalmatinske županije | učinkovito, pri čemu su potrebna određena poboljšanja |
| 15. | Šibensko-kninske županije | učinkovito, pri čemu su potrebna određena poboljšanja |
| 16. | Varaždinske županije | učinkovito, pri čemu su potrebna određena poboljšanja |
| 17. | Virovitičko-podravske županije | učinkovito, pri čemu su potrebna određena poboljšanja |
| 18. | Vukovarsko-srijemske županije | učinkovito |
| 19. | Zadarske županije | učinkovito, pri čemu su potrebna određena poboljšanja |
| 20. | Zagrebačke županije | djelomično učinkovito |